SFLEX ลุ้นกำไรปี 64 โตทะลุ 200 ลบ. รับออเดอร์ล้น-ขยายฐานลูกค้า “ฟู๊ด” มาร์จิ้นดี
SFLEX ลุ้นกำไรปี 64 โตทะลุ 200 ลบ. รับออเดอร์ล้น-ขยายฐานลูกค้า “ฟู๊ด” มาร์จิ้นดี
18 มี.ค. 2564

บริษัทหลักทรัพย์ ทรีนีตี้ จำกัด เผยแพร่บทวิเคราะห์ แนะนำ “ซื้อ” หุ้นบริษัท สตาร์เฟล็กซ์ จำกัด (มหาชน) หรือ SFLEX และให้ราคาเป้าหมายที่ 7.50-7.75 บาท เนื่องจากประมาณการกำไรสุทธิปี 2564 อยู่ที่ 207 ล้านบาท หรือเพิ่มขึ้น 42.2% เมื่อเทียบกับช่วงเดียวกันของปีก่อน และปี 2565 อยู่ที่ 264 ล้านบาท หรือเพิ่มขึ้น 27.9% เมื่อเทียบกับช่วงเดียวกันของปีก่อน
โดยประมาณการดังกล่าวไม่รวมการเติบโต Inorganic Growth หากมีโอกาส M&amp;A ที่เหมาะสมทั้งในและต่างประเทศ  โดยดีลต่างประเทศอาจต้องรอหลังพ้นช่วงโควิดจึงจะมีความคืบหน้า  ทั้งนี้บริษัทมีฐานะการเงินที่แข็งแกร่ง ปัจจุบันอัตราหนี้สินต่อทุนต่ำเพียง 0.08 เท่า อีกทั้งยังมี BOI อีกราว 300 ล้านบาท ที่สามารถทยอยใช้ 5 ปี
ทั้งนี้ จึงคงคำแนะนำ “ซื้อ” เพื่อลงทุนระยะยาว ราคา Fair Value ในกรอบ 7.50-7.75 บาทต่อหุ้น (อ้างอิงวิธี PER 30 เท่า และวิธี DCF) ณ ราคาปัจจุบันคิดเป็นระดับ Forward P/E ราว 22.6 เท่า ระดับ PEG ratio 0.5 ยังต่ำกว่า 1 ยัง Undervalued
ด้าน บริษัทหลักทรัพย์ ฟินันเซีย ไซรัส จำกัด (มหาชน) ระบุประมาณการกำไรปี 2564 อยู่ที่ 185.2 ล้านบาท หรือเพิ่มขึ้น 29.7% เมื่อเทียบกับช่วงเดียวกันของปีก่อน และปี 2565 อยู่ที่ 218.9 ล้านบาท หรือเพิ่มขึ้น 18.2% เมื่อเทียบกับช่วงเดียวกันของปีก่อน โดยการเติบโตยังคงมาจากการขยายฐานลูกค้าใหม่ในกลุ่ม Food อย่างต่อเนื่อง ซึ่งตลาด Food มีขนาดใหญ่กว่ากลุ่ม Non-Food อย่างมากและมีอัตรากำไรที่ดี
รวมถึงการรุกตลาดผลิตภัณฑ์ที่เกี่ยวกับอุปกรณ์หรือวัสดุสิ้นเปลืองที่ใช้ในการแพทย์ที่บริษัทมีศักยภาพทำได้ เช่น ซองบรรจุยา ซองพลาสติกบรรจุไซริงค์ เป็นต้น ควบคู่กับการใช้อัตรากำลังการผลิตที่เพิ่มขึ้นและควบคุมรายจ่าย
จึงแนะนำ “ซื้อ” โดยให้ราคาเป้าหมายที่ 6.70 บาท (DCF WACC 6.4%, TG 3%) ราคาหุ้นปัจจุบันมี PE 25.9 เท่า คิดเป็น PEG เพียง 1.1 และยังต่ำกว่า PE ของบริษัทในกลุ่มค้าปลีกซึ่งเป็นลูกค้าของบริษัท